CELEX: 
Language: mt
Date: 2019-07-29 00:00:00
Title: DEĊIŻJONI TA’ IMPLIMENTAZZJONI TAL-KUMMISSJONI (UE) .../... dwar ir-rikonoxximent tal-qafas legali u superviżorju ta’ Hong Kong bħala ekwivalenti għall-ħtiġijiet tar-Regolament (KE) Nru 1060/2009 tal-Parlament Ewropew u tal-Kunsill dwar aġenziji li jiggradaw il-kreditu

DEĊIŻJONI TA’ IMPLIMENTAZZJONI TAL-KUMMISSJONI (UE) .../...
            
            
               ta’ 29.7.2019
            
            
               dwar ir-rikonoxximent tal-qafas legali u superviżorju ta’ Hong Kong bħala ekwivalenti għall-ħtiġijiet tar-Regolament (KE) Nru 1060/2009 tal-Parlament Ewropew u tal-Kunsill dwar aġenziji li jiggradaw il-kreditu
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (KE) Nru 1060/2009 tal-Parlament Ewropew u tal-Kunsill dwar aġenziji li jiggradaw il-kreditu
                  1
               , u b’mod partikolari l-Artikolu 5(6) tiegħu,
            
            
               Billi:
            
            
               (1)L-Artikolu 5(6) tar-Regolament (KE) Nru 1060/2009 jagħti s-setgħa lill-Kummissjoni biex tadotta deċiżjoni dwar l-ekwivalenza, fejn il-qafas legali u superviżorju ta’ pajjiż terz jiżgura li l-aġenziji ta’ gradazzjoni tal-kreditu (“CRAs”) awtorizzati jew irreġistrati f’dak il-pajjiż terz jikkonformaw ma’ rekwiżiti legalment vinkolanti stabbiliti f’dak ir-Regolament u li huma soġġetti għal superviżjoni u infurzar effettivi f’dak il-pajjiż terz. 
            
            
               (2)L-għan ta’ din id-deċiżjoni dwar l-ekwivalenza huwa li jippermetti CRAs minn Hong Kong, sakemm mhumiex sistematikament importanti għall-istabbiltà jew l-integrità finanzjarja tas-swieq finanzjarji ta’ Stat Membru jew ieħor, li japplikaw għaċ-ċertifikazzjoni mal-Awtorità Ewropea tat-Titoli u s-Swieq (“ESMA”). Din id-deċiżjoni dwar l-ekwivalenza toffri l-possibbiltà għall-ESMA li tevalwa dawk is-CRAs każ każ u li tagħti eżenzjoni minn xi wħud mir-rekwiżiti organizzazzjonali għas-CRAs attivi fl-Unjoni Ewropea, inkluż ir-rekwiżit ta’ preżenza fiżika fl-Unjoni Ewropea.
            
            
               (3)Sabiex il-qafas superviżorju u legali ta’ pajjiż terz jitqies ekwivalenti għandu jissodisfa mill-inqas it-tliet kundizzjonijiet stabbiliti fl-Artikolu 5(6) tar-Regolament (KE) Nru 1060/2009.
            
            
               (4)Fit-28 ta’ April 2014, il-Kummissjoni adottat id-Deċiżjoni 2014/249/UE
                  2
               , filwaqt li tosserva li dawn it-tliet kundizzjonijiet huma ssodisfati u tqis il-qafas superviżorju legali ta’ Hong Kong għas-CRAs bħala ekwivalenti għar-rekwiżiti tar-Regolament (KE) Nru 1060/2009 fis-seħħ f’dak iż-żmien.
            
            
               (5)Skont l-ewwel kundizzjoni stabbilita fl-Artikolu 5(6) tar-Regolament (KE) Nru 1060/2009, CRAs f’pajjiż terz iridu jkunu soġġetti għal awtorizzazzjoni jew reġistrazzjoni u jridu jkunu soġġetti wkoll għal superviżjoni u infurzar effettivi fuq bażi kontinwa. Il-qafas legali u superviżorju ta’ Hong Kong jeħtieġ li s-CRAs u l-analisti ta’ gradazzjoni tagħhom li jipprovdu servizzi ta’ gradazzjoni tal-kreditu f’Hong Kong ikunu liċenzjati biex jipprovdu servizzi ta’ gradazzjoni tal-kreditu u huma soġġetti għal superviżjoni mill-Kummissjoni tat-Titoli u l-Futuri (Securities and Futures Commission, SFC) ta’ Hong Kong. Il-qafas legali u superviżorju ta’ Hong Kong jipprovdi lill-SFC b’varjetà komprensiva ta’ setgħat li jippermettulha tinvestiga jekk is-CRAs humiex konformi mal-obbligi legali tagħhom. L-SFC tista’ ġġiegħel kemm persuni mhux regolati u kemm dawk regolati biex jipproduċu informazzjoni u dokumenti rilevanti għall-investigazzjoni, inklużi reġistri tal-kummerċ, reġistri tal-bank, reġistri tat-telefown, reġistri tal-Internet u informazzjoni tas-sjieda benefiċjarja. Din is-setgħa tapplika għaż-żewġ persuni taħt investigazzjoni jew għal min l-SFC għandha kawża raġonevoli biex temmen li huma fil-pussess ta’ informazzjoni rilevanti għall-investigazzjoni. Barra minn hekk, fejn hemm biża’ ta’ tħassir jew tneħħija ta’ evidenza, ħarba tal-persuna fil-mira jew tħassib ieħor, l-SFC għandha s-setgħa li taċċessa proprjetà privata ta’ persuni kemm mhux regolati u kemm dawk regolati fuq il-ħruġ ta’ mandat ta’ perkwiżizzjoni minn awtorità ġudizzjarja. Barra minn hekk, l-SFC għandha varjetà sħiħa ta’ setgħat biex tieħu azzjonijiet kriminali, ċivili, amministrattivi u azzjonijiet oħrajn. Dawn jinkludu s-setgħa amministrattiva li timponi sanzjonijiet dixxiplinarji kontra persuni liċenzjati jew reġistrati mal-SFC, li timponi restrizzjonijiet fuq persuni liċenzjati jew reġistrati rigward l-attivitajiet tan-negozju tagħhom, li tirtira jew tissospendi liċenzji jew reġistrazzjoni ta’ persuna liċenzjata jew reġistrata u li twissi, timponi obbligi jew timmulta persuni liċenzjati jew reġistrati. L-SFC għandha s-setgħa li tirrikorri għand il-qorti rilevanti għal ordnijiet inġuntivi jew rimedjali. L-SFC tmexxi, barra minn spezzjonijiet fuq il-post, superviżjoni barra mis-sit permezz ta’ interazzjonijiet ma’ CRAs liċenzjati biex tifhem il-mudelli u l-pjanijiet tan-negozju tagħhom u r-riskji inerenti f’tali attivitajiet, bil-ħsieb li tidentifika u tivvaluta r-riskji li jkunu ġejjin mill-attivitajiet tan-negozju tagħhom. Informazzjoni dwar CRAs liċenzjati hija miġbura permezz ta’ reġistri mal-SFC, inklużi iżda mhux limitata għal kontijiet annwali verifikati u rapporti ta’ analiżi tal-kontroll annwali. L-SFC issegwi ilmenti u ksur irrappurtat mill-persuna stess. Il-ftehim ta’ kooperazzjoni konkluż bejn l-ESMA u l-SFC jipprovdi għal skambju ta’ informazzjoni fir-rigward ta’ miżuri ta’ infurzar u superviżorji meħuda fil-konfront ta’ CRAs transfruntieri.
            
            
               (6)Skont it-tieni kundizzjoni stabbilita fl-Artikolu 5(6) tar-Regolament (KE) Nru 1060/2009, CRAs f’pajjiż terz iridu jkunu soġġetti għal regoli legalment vinkolanti li huma ekwivalenti għal dawk stabbiliti fl-Artikoli 6 sa 12 tar-Regolament (KE) Nru 1060/2009 u l-Anness I ta’ dak ir-Regolament. Il-qafas legali u superviżorju ta’ Hong Kong jistipula l-ħtiġijiet ta’ governanza korporattiva dettaljati. Il-bord tad-diretturi u uffiċjali responsabbli għall-attivitajiet regolati jġorr responsabbiltà primarja biex jiżgura ż-żamma ta’ standards ta’ kondotta xierqa u aderenza mal-proċeduri xierqa mis-CRA. Is-CRAs għandu jkollhom żewġ uffiċjali responsabbli, it-tnejn li huma għandhom ikunu approvati mill-SFC, u tal-inqas wieħed minnhom għandu jkun direttur eżekuttiv taħt l-SFO. Dispożizzjonijiet estensivi huma fis-seħħ rigward kunflitti ta’ interess, li jeħtieġu li s-CRAs jidentifikaw u jeliminaw jew jimmaniġġjaw kunflitti ta’ interess u li jkunu organizzati f’manjiera li tiżgura li l-interess tan-negozju tagħhom ma jxekkilx l-indipendenza u l-preċiżjoni tal-gradazzjoni tal-kreditu kif ukoll ħtiġijiet organizzattivi, inklużi l-esternalizzazzjoni, iż-żamma tar-reġistri u l-kunfidenzjalità. F’termini ta’ rekwiżiti organizzazzjonali li s-CRAs għandhom jilħqu bħalma huma dawk rigward politiki u proċeduri sabiex tiġi żgurata konformità mal-obbligazzjonijiet legali u funzjoni ta’ konformità permanenti u effettiva. Is-CRAs huma meħtieġa wkoll jistabbilixxu funzjoni ta’ rieżami responsabbli sabiex tirrieżamina perjodikament il-metodoloġiji u l-mudelli ta’ gradazzjoni u kambjamenti sinifikanti relatati magħhom. Il-qafas legali u superviżorju ta’ Hong Kong jinkludi varjetà wiesgħa ta’ ħtiġijiet ta’ divulgazzjoni, bħal divulgazzjoni pubblika tal-gradazzjonijiet u divulgazzjoni pubblika annwali dwar il-gradazzjoni u attivitajiet anċillari. Għaldaqstant, il-qafas legali u superviżorju ta’ Hong Kong huwa meqjus bħala ekwivalenti għar-Regolament dwar is-CRAs fir-rigward tal-ġestjoni tal-kunflitti ta’ interess, ir-rekwiżiti organizzazzjonali, il-kwalità tal-gradazzjonijiet u tal-metodoloġiji tal-gradazzjonijiet, id-divulgazzjoni tal-gradazzjonijiet tal-kreditu u d-divulgazzjoni ġenerali u perjodika tal-attivitajiet ta’ gradazzjoni tal-kreditu. Għalhekk jenħtieġ li jipprovdi għal protezzjoni ekwivalenti f’termini ta’ integrità, trasparenza, governanza tajba tas-CRAs u affidabbiltà tal-attivitajiet ta’ gradazzjoni tal-kreditu.
            
            
               (7)Skont it-tielet kundizzjoni stabbilita fl-Artikolu 5(6) tar-Regolament (KE) Nru 1060/2009, ir-reġim regolatorju f’pajjiż terz irid jipprevjeni l-indħil mill-awtoritajiet superviżorji u awtoritajiet pubbliċi oħra ta’ dak il-pajjiż terz fil-kontenut u fil-metodoloġiji tal-gradazzjonijiet tal-kreditu. Ma hemm l-ebda dispożizzjoni legali li tagħti s-setgħa lill-SFC jew kull awtorità pubblika oħra biex tinfluwenza l-kontenut tal-gradazzjoni jew tal-metodoloġiji tal-kreditu.
            
            
               (8)Il-qafas legali u superviżorju ta’ Hong Kong għadu jissodisfa t-tliet kundizzjonijiet stabbiliti oriġinarjament fl-Artikolu 5(6) tar-Regolament (KE) Nru 1060/2009. Madankollu, ir-Regolament (UE) Nru 462/2013 tal-Parlament Ewropew u tal-Kunsill
                  3
                introduċa rekwiżiti addizzjonali għas-CRAs irreġistrati fl-Unjoni li jagħmlu r-reġim legali u superviżorju għal dawk is-CRAs aktar strett. Dawn ir-rekwiżiti addizzjonali jinkludu regoli legalment vinkolanti għal CRAs dwar prospetti ta’ gradazzjoni, ġestjoni tal-kunflitti ta’ interess, rekwiżiti ta’ kunfidenzjalità, kwalità tal-metodoloġiji ta’ gradazzjoni, u l-preżentazzjoni u d-divulgazzjoni ta’ gradazzjonijiet tal-kreditu. 
            
            
               (9)F’konformità mal-punt (1)(b) tat-tieni paragrafu tal-Artikolu 2 tar-Regolament (UE) Nru 462/2013, ir-rekwiżiti addizzjonali japplikaw għall-finijiet tal-valutazzjoni tal-ekwivalenza ta’ oqfsa legali u superviżorji ta’ pajjiżi terzi mill-1 ta’ Ġunju 2018. 
            
            
               (10)F’dan l-isfond, fit-13 ta’ Lulju 2017 il-Kummissjoni talbet parir lill-ESMA dwar l-ekwivalenza tal-qafas legali u superviżorju ta’ Hong Kong, fost oħrajn, ma’ dawn ir-rekwiżiti addizzjonali introdotti mir-Regolament (UE) Nru 462/2013 u l-ġudizzju tiegħu dwar l-importanza materjali ta’ kwalunkwe differenza. 
            
            
               (11)Fil-parir tekniku tagħha ppubblikat fit-17 ta’ Novembru 2017, l-ESMA indikat li l-qafas legali u superviżorju ta’ Hong Kong fir-rigward tas-CRAs jinkludi dispożizzjonijiet suffiċjenti li jissodisfaw ir-rekwiżiti addizzjonali introdotti bir-Regolament (UE) Nru 462/2013.
            
         
         
            
               (12)Fl-Artikolu 3(1)w ir-Regolament (UE) Nru 462/2013 jintroduċi definizzjoni ta’ prospetti ta’ gradazzjoni u r-Regolament (KE) Nru 1060/2009 issa jestendi ċerti rekwiżiti applikabbli għall-gradazzjonijiet tal-kreditu lill-prospettivi ta’ gradazzjoni. Minkejja li l-qafas legali u superviżorju ta’ Hong Kong ma jirrikonoxxix b’mod espliċitu l-prospetti ta’ gradazzjoni bħala entrata separata u distinta minn gradazzjoni ta’ kreditu, l-SFC tistenna, meta titqies in-natura wiesgħa tat-terminu “gradazzjoni tal-kreditu” taħt il-qafas legali u superviżorju ta’ Hong Kong, il-produzzjoni ta’ prospetti ta’ gradazzjoni biex jaderixxu mal-istess rekwiżiti kollha għall-gradazzjonijiet tal-kreditu.
            
            
               (13)Bil-ħsieb li tissaħħaħ il-perċezzjoni tal-indipendenza tal-aġenziji tal-gradazzjoni tal-kreditu vis-à-vis l-entitajiet iggradati, ir-Regolament (UE) Nru 462/2013 jestendi fl-Artikolu 6(4), 6a u 6b tar-Regolament (KE) Nru 1060/2009 ir-regoli dwar il-kunflitti ta’ interess għal dawk ikkawżati mill-azzjonisti jew membri li għandhom pożizzjoni sinifikanti fis-CRA. Il-qafas legali u superviżorju ta’ Hong Kong jesiġi li s-CRAs jistabbilixxu arranġamenti xierqa u effettivi li jipprevjenu, jidentifikaw u jeliminaw jew jimmaniġġjaw u jiddivulgaw kunflitti ta’ interess u jiżguraw li ma jkunux affettwati minn relazzjonijiet ta’ negozju. Għalkemm ma hemm l-ebda referenza espliċita għall-azzjonisti fil-leġiżlazzjoni ta’ Hong Kong, jekk ikun hemm potenzjalment kunflitt ta’ interess is-CRA tkun ipprojbita milli twettaq dak in-negozju.
            
            
               (14)Ir-Regolament (UE) Nru 462/2013 jintroduċi dispożizzjonijiet ġodda biex jiżgura li informazzjoni kunfidenzjali tintuża biss għal skopijiet relatati ma’ attivitajiet ta’ gradazzjoni ta’ kreditu u tkun protetta minn frodi, serq jew użu ħażin. Għal dak il-għan, l-Artikolu 10 (2a) tar-Regolament (KE) Nru 1060/2009 jeħtieġ li s-CRAs jittrattaw il-gradazzjonijiet tal-kreditu, il-prospetti ta’ gradazzjoni u l-informazzjoni kollha relatata magħhom bħala informazzjoni privileġġjata sal-punt tad-divulgazzjoni. Bl-istabbiliment ta’ rekwiżiti dettaljati, il-qafas legali u superviżorju ta’ Hong Kong jirrikjedi li s-CRAs jadottaw proċeduri u mekkaniżmi biex jipproteġu l-informazzjoni kunfidenzjali relatata mal-emittenti. Għaldaqstant hemm qafas kredibbli fis-seħħ li jipproteġi kontra l-użu ħażin ta’ informazzjoni kunfidenzjali.
            
            
               (15)Ir-Regolament (UE) Nru 462/2013 għandu l-għan li jżid il-livell ta’ trasparenza u kwalità tal-metodoloġiji ta’ gradazzjoni. Fl-Anness I, Taqsima D, Sottotaqsima I paragrafu 3 tar-Regolament (KE) Nru 1060/2009 jintroduċi obbligu biex is-CRAs jipprovdu lill-entità gradata bl-opportunità li tindika kwalunkwe żball fattwali possibbli qabel il-pubblikazzjoni tal-gradazzjoni tal-kreditu jew il-prospetti ta’ gradazzjoni. Billi jagħti prijorità ogħla lill-gradazzjoni li tiġi kkomunikata lis-suq mingħajr dewmien, il-qafas legali u superviżorju ta’ Hong Kong ma fih l-ebda rekwiżit strett għas-CRAs biex jinfurmaw entità gradata dwar gradazzjoni tal-kreditu qabel il-pubblikazzjoni. Minflok, is-CRAs huma meħtieġa jinfurmaw biss lill-entità gradata bit-tagħrif kritiku u l-kunsiderazzjonijiet prinċipali li fuqhom se tiġi bbażata gradazzjoni meta dan ikun fattibbli u xieraq.
            
            
               (16)Ir-Regolament (UE) Nru 462/2013 jintroduċi salvagwardji fl-Artikolu 8 (5a), (6) aa u ab u (7) tar-Regolament (KE) Nru 1060/2009 biex jiżgura li kwalunkwe modifika fil-metodoloġiji tal-gradazzjoni ma tirriżultax f’metodoloġiji inqas rigorużi. Il-qafas legali u superviżorju ta’ Hong Kong jirrikjedi li s-CRAs jiddivulgaw kompletament u pubblikament kwalunkwe modifika materjali tal-metodoloġiji tiegħu. Barra minn hekk, jirrikjedi li fejn ikun fattibbli u xieraq is-CRA għandha tiddivulga dawn il-modifiki materjali qabel ma jidħlu fis-seħħ. Jekk ikun hemm xi bidla fil-metodoloġiji, fil-mudelli jew fis-suppożizzjonijiet ewlenin tal-gradazzjoni użati fit-tħejjija ta’ xi wieħed mill-gradazzjonijiet tal-kreditu tagħha, is-CRA hija meħtieġa li tiddivulga immedjatament il-kamp ta’ applikazzjoni probabbli tal-gradazzjonijiet tal-kreditu li se jiġu affettwati bl-użu tal-istess mezzi ta’ komunikazzjoni li ntużat għad-distribuzzjoni tal-gradazzjonijiet tal-kreditu affettwati.
            
            
               (17)Ir-Regolament (UE) Nru 462/2013 isaħħaħ ir-rekwiżiti dwar il-preżentazzjoni u d-divulgazzjoni tal-gradazzjonijiet tal-kreditu. F’konformità mal-Artikolu 8(2) u l-Anness I, it-Taqsima D, is-Sottotaqsima I il-paragrafu 2a tar-Regolament (KE) Nru 1060/2009, CRA għandha takkumpanja d-divulgazzjoni ta’ metodoloġiji, mudelli u suppożizzjonijiet ewlenin ta’ gradazzjoni bi gwida ċara u li tinftiehem faċilment, li tispjega kwalunkwe suppożizzjoni, il-parametri, il-limiti u kwalunkwe inċertezza dwar il-mudelli u l-metodoloġiji ta’ gradazzjoni użati fil-proċess tal-gradazzjonijiet tal-kreditu. Ir-reġim legali u superviżorju ta’ Hong Kong fih rekwiżiti li jiżguraw li s-CRAs jipprovdu gwida suffiċjenti biex l-utenti tal-gradazzjonijiet tal-kreditu jkunu jistgħu jifhmuhom. Hemm ukoll rekwiżit li s-superviżur jiġi pprovdut b’informazzjoni dwar l-attivitajiet kummerċjali tagħha kull sitt xhur.
            
            
               (18)Bil-għan li tissaħħaħ il-kompetizzjoni u jiġi limitat l-ambitu għal kunflitti ta’ interess fis-settur tas-CRA, ir-Regolament (UE) Nru 462/2013 jintroduċi rekwiżit fl-Anness I, it-Taqsima E, is-Sottotaqsima II tar-Regolament (KE) Nru 1060/2009 li jenħtieġ li t-tariffi imposti mis-CRAs għal gradazzjonijiet tal-kreditu u servizzi anċillari jkunu nondiskriminatorji u bbażati fuq kostijiet attwali. Dan jirrikjedi lis-CRAs jiddivulgaw ċerta informazzjoni finanzjarja. Il-qafas legali u superviżorju ta’ Hong Kong jirrikjedi li s-CRAs iżommu r-reġistri tan-negozju f’konformità mar-rekwiżiti statutorji kollha għal perjodu determinat, biex jiddivulgaw pubblikament in-natura ġenerali tal-arranġamenti ta’ kumpens tagħha mal-entitajiet iggradati u li jirrapportaw l-introjtu aggregat li jirriżulta mill-għoti ta’ servizzi ta’ gradazzjoni tal-kreditu li jagħtu s-setgħa lis-superviżur li jitlob din l-informazzjoni. Fir-rigward tal-miżuri għall-protezzjoni tal-klijenti u l-iżgurar li jiġu ttrattati b’mod ġust, hemm rekwiżit ġenerali li l-klijenti jiġu ttrattati b’mod ġust.
            
            
               (19)Il-prinċipju ta’ proporzjonalità u approċċ ibbażat fuq ir-riskju jiggwidaw lill-Kummissjoni fil-valutazzjoni ta’ reġim regolatorju ta’ pajjiż terz. Fid-dawl tal-fatturi eżaminati flimkien u l-parir tekniku pprovdut mill-ESMA, il-qafas legali u superviżorju ta’ Hong Kong għas-CRAs jissodisfa l-kundizzjonijiet stabbiliti fit-tieni subparagrafu tal-Artikolu 5(6) tar-Regolament (KE) Nru 1060/2009 u jenħtieġ li jibqa’ jitqies bħala ekwivalenti għall-qafas legali u superviżorju stabbilit minn dak ir-Regolament.
            
            
               (20)Għal raġunijiet ta’ ċertezza tad-dritt, jenħtieġ li tiġi adottata Deċiżjoni ta’ Implimentazzjoni ġdida u li d-Deċiżjoni ta’ Implimentazzjoni 2014/249/UE għalhekk titħassar.
            
            
               (21)Jenħtieġ li l-Kummissjoni, assistita mill-ESMA, tkompli timmonitorja fuq bażi regolari, l-evoluzzjoni tal-arranġamenti legali u superviżorji applikabbli għas-CRAs, l-iżviluppi tas-suq u l-effettività tal-kooperazzjoni superviżorja fir-rigward tal-monitoraġġ u l-infurzar f’Hong Kong biex tiġi żgurata l-konformità kontinwa.
            
            
               (22)Il-miżuri previsti f’din id-Deċiżjoni huma konformi mal-opinjoni tal-Kumitat Ewropew tat-Titoli,
            
            
               ADOTTAT DIN ID-DEĊIŻJONI: 
            
            
               Artikolu 1
            
            
               Għall-fini tal-Artikolu 5 tar-Regolament (KE) Nru 1060/2009, il-qafas legali u superviżorju ta’ Hong Kong għall-aġenziji tal-gradazzjoni tal-kreditu għandu jitqies bħala ekwivalenti għar-rekwiżiti tar-Regolament (KE) Nru 1060/2009.
            
            
               Artikolu 2
            
            
               Id-Deċiżjoni ta’ Implimentazzjoni 2014/249/UE titħassar.
            
            
               Artikolu 3
            
            
               Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Magħmul fi Brussell, 29.7.2019
            
            
               
                     Għall-Kummissjoni
               
            
         
         
            
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 302, 17.11.2009, p. 1
               
               
                  
                     (2)
                  
                        Id-Deċiżjoni ta’ Implimentazzjoni tal-Kummissjoni 2014/249/UE tat-28 ta’ April 2014 dwar ir-rikonoxximent tal-qafas legali u superviżorju ta’ Hong Kong bħala ekwivalenti għall-ħtiġijiet tar-Regolament (KE) Nru 1060/2009 tal-Parlament Ewropew u tal-Kunsill dwar aġenziji li jiggradaw il-kreditu (ĠU L 132, 3.5.2014, p. 76).
               
               
                  
                     (3)
                  
                        Ir-Regolament (UE) Nru 462/2013 tal-Parlament Ewropew u tal-Kunsill tal-21 ta’ Mejju 2013 li jemenda r-Regolament (KE) Nru 1060/2009 dwar aġenziji li jiggradaw il-kreditu (ĠU L 146, 31.5.2013, p. 1).